Beograd, 7. jul 2023.

*Saopštenje za medije*

**Najavljena kampanja „Life Saving – sport koji spasava živote''**

Danas je u Crvenom krstu Srbije održana konferencija za novinare na kojoj je najavljeno pokretanje nacionalne kampanje usmerene na prevenciju utapanja u Srbiji. Kampanja se organizuje pod sloganom ,,Life Saving – sport koji spasava živote'' i predstavlja priklljučivanje Međunarodnoj kampanji Svetske zdravstvene organizacije ,,Svako može da se utopi, ali niko ne treba''.

Na konferenciji je pored aktivnosti koje će se realizovati tokom kampanje najavljen i završni događaj, **Nacionalno otvoreno prvenstvo u Life Saving-u** koje će se prvi put posle 40 godina organizovati u Srbiji.

U cilju prevencije utapanja i povećanja bezbednosti na vodi, Crveni krst Srbije kampanjom želi da promoviše spasilački poziv budući da utapanje koje je moglo biti sprečeno predstavlja rastući problem, nažalost nedovoljno prepoznat.

Prisutnima su se obratili: prof. dr Dragan Radovanović, predsednik Crvenog krsta Srbije, dr Detlev Mor, predsednik Evropske federacije za Life Saving i potpredsednik Međunarodne federacije za Life Saving, gospodin Marko Kešelj, državni sekretar u Ministarstvu sporta Republike Srbije.

Profesor Radovanović je istakao da je Crveni krst Srbije jedina organizacija iz Srbije sa preko 40 godina tradicije, znanja i potrbnog kapaciteta za oblast spasilaštva na vodi, da je uvažen član Evropske i Međunarodne Life Saving federacije, te da je prema odluci Ministarstva sporta nadležni nacionalni granski sportski savez. Prema njegovim rečima, Crveni krst Srbije je bila među prvim organizacijama na Balkanu koja se bavila bezbednošću na vodi i prevencijom utapanja.

Zbog izuzetnog zalaganja u ovoj grani sporta, profesorki dr Sanji Mazić dodeljena je titula oficira Evropskog reda za Life Saving.

Primenjujući standarde koje je propisala Svetska i Evropska federacija za spasavanje na vodi, Crveni krst Srbije, kazao je Radovanović, obučio je u prethodnih 15 godina preko 1500 kandidata za spasioce na vodi. On je naglasio da u proseku tokom letnje sezone Crveni krst Srbije angažuje preko 100 spasilaca koji vode računa o više od 15 000 građana. „Posebna pažnja posvećena je osposobljavanju i angažovanju u slučaju traganja i spasavanja tokom poplava“, rekao je Radovanović i dodao da članovi službi spasavanja na vodi Crvenog krsta u opštinama i gradovima tokom cele godine sprovode preventivno edukativni program pod nazivom Bezbednost na kupalištima, a da je u periodu od januara 2015. do kraja  2022. godine Crveni krst Srbije različitim aktivnostima podizao svest u lokalnim zajednicama o bezbednosti na vodi i postupcima u prevenciji utapanja i na taj način informisao 119.187 ljudi.

Profesor je najavio aktivnosti u okviru kampanje: edukativna predavanja, karavane koji će posećivati sredine u Srbiji sa ciljem promocije spasilaštva i bezbednosti na vodi, kao i pripreme za Nacionalno otvoreno prvenstvo planirano za 22. septembar ove godine.

Doktor Mor je kazao kako statistika pokazuje da je utapanje tihi ubica, te da nesreće na vodi ne poznaju teritorije. On je predstavio rad Međunarodne i Evropske federacije za spasilaštvo na vodi i istakao da je Srbija već dugo uvažen član ovih organizacija. Mor je podvukao činjenicu da je Lifesaving jedini sport koji kao svoju važnu aktivnost ima spasavanje ljudskih života kada se nađu u opasnosti i da ima dugu istoriju. Ukazao je na to da se 25. jula obeležava Svetski dan prevencije utapanja i pozvao sve da daju svoj doprinos da se ovaj sport promoviše kroz zakonsku regulativu kao i kroz praktične delatnosti. Na kraju svog izlaganja, predsednik Evropske federacije za bezbednost na vodi uručio je Ranku Demiroviću, stručnom saradniku za delovanje u nesrećama Crvenog krsta Srbije priznanje za velike zasluge u promociji ovog sporta.

Državni sekretar je dao punu podršku svim naporima koji u svom ishodu imaju spasavanje života i u ime Ministarstva sporta Republike Srbije Crvenom krstu Srbije poželeo mnogo uspeha u nastavku kampanje i organizaciji Nacionalnog takmičenja.

Tokom događaja, medijima su se obratili i spasioci na vodi koji predstavljaju čuvare naših života na vodi. Oni su govorili o svojim iskustvima i motivaciji da nastave da se bave spasilaštvom.

Nakon medijskog događaja održan je okrugli sto u okviru koga su učešće uzeli predstavnici ministarstava Vlade Republike Srbije, institucija i organizacija koje svojim delokrugom rada direktno ili indirektno utiču na prevenciju utapanja i bezbednost na vodi.

Otvarajući okrugli sto, Jelena Janković, pomoćnica ministarke zdravlja, pozvala je učesnike skupa da uzmu aktivno učešće u važnoj temi kako bi se unapredio normativni okvir Republike Srbije budući da će to u krajnjem ishodu dovesti do spasavanja života pojedinaca i bezbednosti zajednice.

Cilj Okruglog stola je pokretanje inicijative za kreiranje **Nacionalne rezolucije prevencije utapanja**. Učesnici su istakli da je spasilaštvo na vodi značajna javnozdravstvena tema i snažno su podržali aktivnosti koje će u rezultatu dovesti do Rezolucije i povećanja bezbednosti našeg stanovništva na vodi kao i donošenje zakonskih akata u vezi sa uređenjem ove oblasti.

Prema procenama Svetske zdravstvene organizacije **globalno 236.000 osoba se godišnje utopi, svakog dana oko 650, čak 26 osoba svakog sata.** To je bilans tihe epidemije smrtnih ishoda koji se mogu sprečiti.  Utapanje je uzrok oko 2,5 miliona smrti koje su mogle biti sprečene u poslednjih deset godina, a i jedan je od deset uzroka smrti dece i mladih do 24 godine. Ovo je problem koji nije dovoljno prepoznat.

Srbija se prema podacima Svetske zdravstvene organizacije nalazi ispod evropskog proseka kada je u pitanju utapanje. Prema njihovim podacima, od 1998-2020. godine u našoj zemlji godišnje se utopi 89 osoba.

Life Saving je čuvar života lokalne zajednice na vodi i daje primer i uzor mladima kako mogu da budu bezbedni na vodi, doprinesu bezbednosti na vodi svojih vršnjaka i svoje okoline. U vremenu tehnološkog razvoja, Life Saving je jedna od retkih grana sportova koja pored fizičke aktivnosti, razvija veštine i znanja za očuvanje ljudskog života i dobročinstvo.